โฆษก ศบค.แถลงผู้ติดเชื้อโควิด-19 เพิ่ม 6 คน ไม่มีผู้เสียชีวิต พร้อมผ่อนปรนธุรกิจบางประเภท จับตา 14 วันหากผู้ติดเชื้อเพิ่มจะยกเลิกการผ่อนปรนทันที
โฆษก ศบค.แถลงผู้ติดเชื้อโควิด-19 เพิ่ม 6 คน ไม่มีผู้เสียชีวิต พร้อมผ่อนปรนธุรกิจบางประเภท จับตา 14 วันหากผู้ติดเชื้อเพิ่มจะยกเลิกการผ่อนปรนทันที น.พ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019(โควิด-19) หรือ ศบค. แถลงสถานการณ์โรคโควิด-19 ว่า วันนี้มีผู้ป่วยรายใหม่เพิ่มขึ้น 6 คน รวมผู้ป่วยสะสม 2,966 คน หายป่วยเพิ่ม 13 คน รวมหายป่วยแล้ว 2,732 คน อยู่ระหว่างการรักษาตัว 180 คน ไม่มีผู้เสียชีวิตเพิ่ม รวมผู้เสียชีวิตสะสมอยู่ที่ 54 คน ส่วนมาตรการเคอร์ฟิว ห้ามออกนอกเคหะสถานในเวลา 22.00 น. - 04.00 น. แม้ตัวเลขจะลดลงแต่ยังมีผู้ผ่าฝืน ซึ่งส่วนใหญ่จะเป็นการทำผิดกฎหมาย เล่นการพนัน ดื่มสุรา และยาเสพติด พลเอก สมศักดิ์ รุ่งสิตา เลขาธิการสภาความมั่นคงแห่งชาติ กล่าวถึงการผ่อนปรนมาตรการต่างๆ ขึ้นอยู่กับความร่วมมือของทุกคนที่ต้องรักษาความปลอดภัยตามมาตรการของกระทรวงสาธารณสุขอย่างเคร่งครัด โดยวันที่ 3 พฤษภาคมนี้เป็นต้นไป เป็นเวลา 14 วัน ที่มีการผ่อนคลายให้ทำกิจกรรมด้านเศรษฐกิจและการดำเนินชีวิต หากมีผู้ติดเชื้อเพิ่มขึ้นอีกจะมีการพิจารณายกเลิกการผ่อนปรนทันที ได้แก่ กิจการโรงแรม สนามบิน สถานีรถไฟ ขนส่ง โรงพยาบาล ร้านอาหาร-เครื่องดื่ม ร้านสะดวกซื้อ รถเข็น หาบเร่ แผงลอย ศูนย์การค้าเฉพาะซุปเปอร์มาเก็ต ร้านขายยา ร้านโทรศัพท์ ธนาคาร ที่ทำการของรัฐ ร้านอาหารเฉพาะนำกลับบ้าน โดยต้องควบคุมการเข้าออก วัดอุณหภูมิ สวมหน้ากากอนามัยและเว้นระยะห่าง ส่วนร้านเสริมสวยอนุญาตเฉพาะตัด สระ ซอย ที่ไม่ใช้เวลานานและไม่มีผู้นั่งรอในร้าน นอกจากนี้ยังผ่อนคลายให้ทำกิจกรรม ด้านออกกำลังกาย หรือดูแลสุขภาพ ได้แก่ โรงพยาบาล สถานทันตกรรมทุกประเภทที่ถูกกฎหมาย สนามกอล์ฟ สนามกีฬากลางแจ้ง เช่น เทนนิส ขี่ม้า ยิงปืน ยิงธนู อย่างก็ตาม ภายใต้มาตรการผ่อนคลายดังกล่าว ยังมีมาตรการบังคับปกติ คือ ห้ามออกนอกเคหะสถานตั้งแต่เวลา 22.00 น. - 04.00 น. ยังบังคับใช้อยู่ การรักษาระยะห่างระหว่างกัน สวมหน้ากากอนามัย ซึ่งในระยะต่อไปหากได้รับความร่วมมือจากประชาชน และสถานการณ์ดีขึ้นก็จะพิจารณาผ่อนปรนระยะต่อๆ ไป แต่ทั้งหมดต้องอยู่บนพื้นฐานความปลอดภัยด้านสาธารณสุขเป็นสำคัญ ส่วนการเดินทางข้ามจังหวัดรัฐบาลยังห้ามการเดินทางอยู่ โดยจำกัดไม่ให้ข้าราชการและรัฐวิสาหกิจลางานในช่วงนี้ เพราะไม่ต้องการให้มีการแพร่ระบาดของโรคโควิด-19ด้าน นายฉัตรชัย พรหมเลิศ ปลัดกระทรวงมหาดไทย กล่าวว่า รัฐบาลมีข้อกำหนดให้งด หรือชะลอการเดินทางอยู่ แต่หากมีความจำเป็นต้องอธิบายเหตุผลความจำเป็นพร้อมหลักฐานประกอบ และต้องผ่านการคัดกรองจากจุดตรวจแต่ละพื้นที่ ส่วนจะโดนกักตัว 14 วันหรือไม่ขึ้นอยู่กับเหตุผลเป็นกรณีไป ซึ่งผู้ที่ผ่านการกักตัวแล้วจะมีเอกสารหลักฐานจากเจ้าหน้าที่ก็จะไม่มีปัญหาและถูกกักตัวแน่นอน ส่วนผู้ที่เดินทางจากจังหวัดภูเก็ต สามารถเดินทางได้ เพราะได้ผ่านการถูกกักตัวมากว่า 1 เดือน แต่ผู้ว่าราชการจังหวัดจะต้องแจ้งไปยังปลายทางว่าจะมีประชาชนจากจังหวัดภูเต็ตเดินทางไปจังหวัดนั้นๆ